SKLEP PREDSEDNIKA TRETJEGA SENATA

SODIŠČA ZA USLUŽBENCE EVROPSKE UNIJE

z dne 11. novembra 2015

GM in GN

proti

Evropski komisiji

„Javni uslužbenci — Kadrovski predpisi za uradnike — Reforma Kadrovskih predpisov — Nova pravila o karieri in napredovanju v naziv AST 10 — Spremenjene vrste delovnih mest v aplikaciji SysPer 2 — Tožba, vložena iz previdnosti zoper poznejšo odločbo o nenapredovanju — Odločbi Sodišča za uslužbence, izdani med postopkom — Umik pravnega sredstva — Izbris — Člen 103(5) Poslovnika — Naložitev plačila stroškov“

Predmet:

Tožba, vložena na podlagi člena 270 PDEU, ki se uporablja za Pogodbo ESAE v skladu z njenim členom 106a, s katero sta GM in GN Sodišču za uslužbence predlagala, prvič, naj ugotovi nezakonitost člena 45 Kadrovskih predpisov za uradnike Evropske unije (v nadaljevanju: novi kadrovski predpisi) in Priloge I k tem predpisom v različici, odkar je 1. januarja 2014 začela veljati Uredba (EU, Euratom) št. 1023/2013 Evropskega parlamenta in Sveta z dne 22. oktobra 2013 o spremembi Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (UL L 287, str. 15), ter drugič, naj za nično razglasi odločbo organa za imenovanje pri Evropski komisiji z dne 14. novembra 2014 o nevključitvi imen tožečih strank na seznam uradnikov, ki napredujejo v naziv AST 10.

Odločitev:

Zadeva F‑81/15 se izbriše iz vpisnika Sodišča za uslužbence. Vsaka stranka nosi svoje stroške.

Povzetek

Sodni postopek — Stroški — Tožba uradnika, preventivno vložena zaradi negotovosti glede opredelitve izpodbojnega akta — Pomanjkljiva izpolnitev obveznosti glede obvestitve o aktu, ki posega v položaj, s strani tožene institucije — Umik tožbe s strani tožeče stranke po odločbah Sodišča za uslužbence v zvezi s tem, izdanih med postopkom — Naložitev stroškov toženi stranki

(Listina Evropske unije o temeljnih pravicah, člen 41; Kadrovski predpisi za uradnike, člen 25, drugi odstavek; Poslovnik Sodišča za uslužbence, člen 103(5))

V skladu s členom 103(5) Poslovnika Sodišča za uslužbence se stranki, ki umakne tožbo ali predlog, naloži plačilo stroškov, če nasprotna stranka v stališčih glede umika to predlaga. Vendar se ti stroški na predlog stranke, ki tožbo ali predlog umakne, naložijo v plačilo nasprotni stranki, če njeno ravnanje to upravičuje.

To določbo je treba uporabiti zlasti v primeru tožb, za katere se izkaže, da so bile dejansko vložene iz previdnosti, in sicer zaradi obvarovanja pred razlogom za nedopustnost, ki ga je navedel organ za imenovanja.

Sodišče za uslužbence meni, da bi lahko organ za imenovanja glede na pravico do dobrega upravljanja, ki jo določa člen 41 Listine Evropske unije o temeljnih pravicah, in na podlagi člena 25, drugi odstavek, Kadrovskih predpisov bolje izpolnil svojo obveznost pisne obvestitve o odločbi, kot je odločba o tem, da se v sistemu SysPer 2 spremeni poimenovanje vrste delovnega mesta, na katerem sta zaposleni tožeči stranki, pri čemer je posledica te odločbe ta, da sta navedeni tožeči stranki od 1. januarja 2014 izključeni iz napredovalnega obdobja na podlagi novih kadrovskih predpisov.

Zato ravnanje organa za imenovanje upravičuje, da vsaka stranka nosi svoje stroške.

(Glej točke od 12 do 16.)

Napotitev na:

Sodišče za uslužbence: sklep z dne 16. julija 2015, FG/Komisija, F‑20/15, EU:F:2015:93, točka 70.